b'\n_START_ARTICLE_\nVoja\xc5\xa1nica\n_START_PARAGRAPH_\nVoja\xc5\xa1nica je stalen voja\xc5\xa1ki objekt, ki je primarno namenjen nastanitvi vojakov v \xc4\x8dasu slu\xc5\xbeenja voja\xc5\xa1kega roka oz. med opravljanjem voja\xc5\xa1ke slu\xc5\xbebe._NEWLINE_Voja\xc5\xa1nica je po navadi ve\xc4\x8dja zgradba, katero sestavlja ve\xc4\x8dje \xc5\xa1tevilo eno in ve\xc4\x8dposteljnih sob, samostojne in/ali skupinske kopalnice, dnevni prostori, oro\xc5\xbearna oz. prostori za varno spravilo osebne oboro\xc5\xbeitve, prostori za rekreacijo (fitnes, ...), ... V sklop voja\xc5\xa1nice po navadi sodijo \xc5\xa1e zunanji vadbeni objekti in povr\xc5\xa1ine ter zunanje \xc5\xa1portne povr\xc5\xa1ine._NEWLINE_Voja\xc5\xa1nice so lahko samostojne oz. le\xc5\xbeijo znotraj voja\xc5\xa1ke baze.\n_START_SECTION_\nZgodovina\n_START_PARAGRAPH_\nZgodnje voja\xc5\xa1nice so bile zgrajene z namenom bivanja in vzdr\xc5\xbeevanja elitnih enot (npr. Rimske Pretorijske garde). \xc5\xa0e vedno je ohranjenih nekaj tovrstnih voja\xc5\xa1nic Rimske vojske v mejnih naseljih kot sta Vercovicium in Vindolanda. Od tu lahko vidimo, da je \xc5\xbeivljenje v voja\xc5\xa1kih naseljih ostajalo v osnovi enako skozi ve\xc4\x8d tiso\xc4\x8d let. V zgodnjem modernem veku je voja\xc5\xa1ka revolucija prinesla razvoj nacionalnih dr\xc5\xbeav ter velikih stalnih vojsk. Velike, stalne voja\xc5\xa1nice sta za\xc4\x8deli razvijati dominantni dr\xc5\xbeavi tistega \xc4\x8dasa, \xc5\xa0panija ("cuartel") in Francija ("caserne"). Angle\xc5\xa1ka beseda za voja\xc5\xa1nico ("barrack") izvira iz \xc5\xa1panske besede za za\xc4\x8dasno voja\xc5\xa1ko zaveti\xc5\xa1\xc4\x8de na pohodu ("barraca"). Zanimivo je namre\xc4\x8d, da je Velika Britanija za\xc4\x8dela graditi stalne voja\xc5\xa1nice \xc5\xa1ele po za\xc4\x8detku Napoleonovih vojn. Pred tem je v Veliki Britanijo vladal strah, da je stalna vojska v voja\xc5\xa1nicah gro\xc5\xbenja ustavnosti dr\xc5\xbeave._NEWLINE_Zgodnje voja\xc5\xa1nice so sestavljale velike ve\xc4\x8dnadstropne zgradbe, pogosto grajene v kvadratu okrog dvori\xc5\xa1\xc4\x8da, ki je slu\xc5\xbeilo za postroje in parade. Dober primer je voja\xc5\xa1nica Berwick, ki je bila med prvimi namenskimi objekti v Angliji. Leta 1717 jo je zasnoval arhitekt Nicholas Hawksmoor. V 18. stoletju pride do pove\xc4\x8danja razlik v voja\xc5\xa1kem \xc5\xbeivljenju vojakov in \xc4\x8dastnikov, kar prinese druga\xc4\x8dne zgradbe za poveljujo\xc4\x8de. \xc4\x8castniki dobijo ve\xc4\x8dje sobe ter stanovanja za poro\xc4\x8dene. Pojavi se tudi razvoj specializiranih zgradb, kot so jedilnice, kuhinje, umivalnice, \xc5\xa1ole, bolni\xc5\xa1nice, oro\xc5\xbearne, hlevi,... Razvoj voja\xc5\xa1kih bolni\xc5\xa1nic se pospe\xc5\xa1i po Krimski vojni._NEWLINE_Prvi ve\xc4\x8dji trening kampi se pojavijo v kraljevini Franciji in Svetem rimskem cesarstvu na za\xc4\x8detku 18. stoletja. Britanska vojska jih za\xc4\x8dne graditi leta 1854._NEWLINE_Pred prvo svetovno vojno so obstajale lo\xc4\x8dene voja\xc5\xa1nice za pehotne, topni\xc5\xa1ke in konjeni\xc5\xa1ke polke. Prve mornari\xc5\xa1ke voja\xc5\xa1nice so nastale na starih, odslu\xc5\xbeenih voja\xc5\xa1kih ladjah, kasneje pa so se razvile velike mornari\xc5\xa1ke voja\xc5\xa1nice po vseh pomembnih pristani\xc5\xa1\xc4\x8dih._NEWLINE_Vse te namestitvene kapacitete pa so bile premajne za veliko mno\xc5\xbeico mobiliziranih vojakov po letu 1914. Re\xc5\xa1itev so na\xc5\xa1li v razvoju poceni in hitro grajenih barak iz lesa in plo\xc4\x8devine.'